**Povzetek revizijskega poročila *Oblikovanje, določanje in nadziranje cen obveznih občinskih gospodarskih javnih služb varstva okolja v Občini Cankova***

Računsko sodišče je izvedlo revizijo učinkovitosti poslovanja Občine Cankova pri reguliranju cen storitev obveznih občinskih gospodarskih javnih služb varstva okolja v obdobju od leta 2008 do leta 2012 in pri tem ocenjevalo, ali je Občina Cankova zagotovila ustrezen normativni okvir za oblikovanje cen obveznih občinskih gospodarskih javnih služb varstva okolja, ali je ustrezno določala cene obveznih občinskih gospodarskih javnih služb varstva okolja in ali jih je ustrezno nadzorovala. Računsko sodišče meni, da Občina Cankova v obdobju od leta 2008 do leta 2012 ni učinkovito regulirala cen storitev obveznih občinskih gospodarskih javnih služb varstva okolja.

Občina Cankova ni zagotovila ustreznega normativnega okvira za oblikovanje cen storitev obveznih občinskih gospodarskih javnih služb varstva okolja. Z občinskimi predpisi ni določila načina in postopka za oblikovanje cen storitev gospodarskih javnih služb varstva okolja, zaradi česar ni zagotovila preglednih finančnih odnosov z izvajalci gospodarskih javnih služb in mehanizma za uravnavanje prihodkov in stroškov gospodarskih javnih služb varstva okolja ter za preprečevanje tveganja za dodeljene nedovoljene državne pomoči izvajalcem gospodarskih javnih služb. Občina Cankova do konca leta 2012 ni uskladila odlokov o načinu izvajanja posamezne gospodarske javne službe varstva okolja s predpisano metodologijo za oblikovanje cen storitev teh gospodarskih javnih služb. Z občinskim odlokom je kot naloge gospodarske javne službe obdelave in odlaganja odpadkov opredelila dejavnost obdelave mešanih komunalnih odpadkov ter brez pravne podlage v Zakonu o varstvu okolja kot naloge te gospodarske javne službe opredelila tudi tržne dejavnosti obdelave bioloških odpadkov ter reciklaže, trženja ali ponovne uporabe ločenih frakcij. Z odloki o načinu izvajanja gospodarskih javnih služb varstva okolja je na izvajalca gospodarske javne službe prenesla določene naloge občine, ob tem pa ni določila načina financiranja teh nalog iz občinskega proračuna, kar pomeni, da so stroški teh nalog neupravičeno bremenili cene storitev gospodarskih javnih služb oziroma cene storitev gospodarskih javnih služb varstva okolja.

Občina Cankova ni ustrezno določala cen storitev gospodarskih javnih služb varstva okolja. S splošnim aktom ni opredelila cenovne politike in postopka za nadzor financiranja in določitev cen storitev gospodarskih javnih služb. Občina Cankovajecene storitev nekaterih gospodarskih javnih služb določila brez ustrezne podlage v splošnem občinskem aktu.

Občina Cankova ni ustrezno nadzirala cen storitev gospodarskih javnih služb varstva okolja, saj ni redno spremljala in nadzirala finančnega poslovanja izvajalcev gospodarskih javnih služb varstva okolja, to je stroškov in presežka ali primanjkljaja prihodkov teh gospodarskih javnih služb oziroma pomembnih sprememb v poslovanju izvajalca gospodarske javne službe. Poleg tega tudi ni preverjala pravilnosti izkazanih upravičenih stroškov ter skladnosti realiziranih stroškov in presežka ali primanjkljaja prihodkov z letnim načrtom izvajanja posamezne gospodarske javne službe varstva okolja. Občina Cankova je v svojem proračunu zagotovila sredstva za sofinanciranje dejavnosti nekaterih gospodarskih javnih službvarstva okolja, čeprav za tak način sofinanciranja ni imela podlage v ustreznem splošnem občinskem aktu.

Računsko sodišče je od Občine Cankova zahtevalo *predložitev odzivnega poročila*, v katerem mora izkazati popravljalne ukrepe za odpravo ugotovljenih nesmotrnosti, podalo pa je tudi *priporočila* za vzpostavitev učinkovitejšega sistema reguliranja cen storitev gospodarskih javnih služb.

Ljubljana, 17. novembra 2017